春日種菊東籬顧叢蘭衰謝欲棄之因取以植牆下
作者：李彌遜
朝代：宋

paragraphs: 天公善轉物，剪爪不停軫。
春工未削迹，秋事已張本。
檀欒嘉菊叢，戢戢露奇藴。
枝分要及時，手植須著緊。
清晨東籬下，畚插自畦畛。
土膏入新萌，秀色來袞袞。
歸休顧衰蘭，面目吁可憫。
兒童互撏拏，奴僕恣嘲哂。
敢望群蕭艾，棄置等朝菌。
即之粹而温，忍死子不愠。
山翁飽經事，遇物輒思忖。
理得心亦欣，爲發一笑劙。
向來芳深林，孤潔玉在韞。
知音苦不多，况此香色隕。
紉佩倘未遂，焚膏真可忍。
爬梳牆角陰，樹之羅九畹。
好風動融怡，新雨洗寒窘。
未甘五柳獨，聊釋三閭憤。
炎涼循若環，榮謝平可凖。
春風行復來，萬彙發幽隱。